Ako nenaletieť falošným kupujúcim, ktorí predstierajú záujem o predávaný tovar?
Ministerstvo vnútra Slovenskej republiky v spolupráci s Národnou bankou Slovenska (NBS) prináša novú brožúru s názvom "Ako postupovať pri on-line predaji, aby ste sa nestali obeťou podvodníkov". Ide o materiál obsahujúci základné rady a informácie, ako nenaletieť falošným kupujúcim, ktorí predstierajú záujem o tovar a žiadajú od predávajúceho údaje z jeho platobnej karty.
Infokarta je výsledkom práce odborníkov participujúcich na pomoci obetiam, a na aktivitách NBS (5peňazí). Súčasťou brožúry sú, okrem opisu priebehu podvodného konania a odporúčaní, čo v konkrétnych situáciách robiť, aj rady a tipy, ako predísť úniku peňazí z platobných kariet. V brožúre je tiež súhrn kontaktov na informačné kancelárie pre obete trestných činov nachádzajúcich sa po celom Slovensku, kde sa občan môže obrátiť.
Brožúra je ďalšou zo série infokariet z dielne tímu odboru prevencie kriminality rezortu vnútra. Predošlé infokarty sú zamerané na rôzne témy, napríklad "Podvod a niektoré nové spôsoby podvodného konania", "Pomoc obetiam domáceho násilia" či "Odškodnenie obetí násilných trestných činov".